31993R1662
L 158/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1662/93 НА КОМИСИЯТА
от 29 юни 1993 година
за определяне на подробни правила за прилагане на Регламент (ЕИО) № 404/93 на Съвета по отношение на защитните мерки в сектора на бананите
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 404/93 на Съвета от 13 февруари 1993 г. относно общата организация на пазара на банани (1), и по-специално член 23 от него,
като има предвид, че Регламент (ЕИО) № 404/93 предвижда в член 23, параграф 1 възможността да се предприемат подходящи мерки, ако вследствие на износ или внос в Общността, пазарът на един или повече продукти, посочени в член 1, е заплашен да претърпи или търпи сериозни смущения, способни да застрашат целите, предвидени в член 39 от Договора; като има предвид, че тези мерки се отнасят до търговията с трети страни и тяхното прилагане ще бъде прекратено след отстраняването на заплахата от смущение или на самото смущение;
като има предвид, че следва да се определят основните елементи, позволяващи да се прецени дали пазарът на Общността търпи сериозно смущение или е застрашен от смущения;
като има предвид, че ситуацията на пазара в Общността следва да се прецени, като се държи сметка не само за неговите свойствени елементи, но и за фактори, отнасящи се до развитието на търговията;
като има предвид, че следва да се определи видът на мерките, които могат да бъдат предприети в изпълнение на член 23 от Регламент (ЕИО) № 404/93; като има предвид, че тези мерки трябва да бъдат способни да въздействат на заплахите за смущения или самите смущения, произтичащи от търговията с трети страни; като има предвид, че тези мерки поради това не са ограничителни; като има предвид, че следва наистина да се запази възможността да се предприемат други мерки, които имат подобно въздействие или които са по-малко ограничителни, за да се пригодят към естеството и сериозността на заплахата за смущение или на самото смущение на пазара на Общността;
като има предвид, че Управителният комитет за бананите не е представил свое становище в определения от неговия председател срок,
ПРИЕ НАСТОЯЩИЯ РЕГЛАМЕНТ:
Член 1
За да се прецени дали пазарът в Общността на един или повече от продуктите, посочени в член 1 от Регламент (ЕИО) № 404/93, търпи или е застрашен от сериозни смущения вследствие вноса или износа по смисъла на член 23 от горепосочения регламент, се взема предвид:
а)
обемът на реализирания или предвидимия внос или износ;
б)
обемът на производството на Общността и пласирането на бананите от Общността;
в)
продуктовите наличности на пазара на Общността;
г)
установените цени за местните продукти на пазара на Общността или на предвидимото развитие на тези цени, и по-специално тенденцията им към прекомерно увеличение или намаление по отношение на цените през последните години;
д)
установените на пазара на Общността цени на продуктите с произход от трети страни, и по-специално тяхната тенденция към прекомерно спадане.
Член 2
1. Мерките, които могат да бъдат предприети в изпълнение на член 23, параграфи 2 и 3 от Регламент (ЕИО) № 404/93, са следните:
-
спиране на вноса или износа,
-
пълното или частично спиране на издаването на лицензии за внос или износ,
-
въвеждане на лицензии за внос или износ,
-
въвеждане на минимална вносна цена за продуктите, които не са включени в тарифната квота при внос,
-
въвеждане на такса върху износа.
2. Мерките, взети съгласно член 23 от Регламент (ЕИО) № 404/93, могат да бъдат ограничени само до някои продукти.
Могат да бъдат взети други мерки, които имат подобно или по-малко ограничително въздействие от мерките, изброени в параграф 1, ако това е оправдано от пазара на Общността.
Взетите мерки се прилагат се прилагат в рамките на периода, в който са крайно необходими и само доколкото са крайно необходими.
3. Взетите мерки отчитат специфичното състояние на стоките по време на транспортирането им към Общността.
Член 3
Защитните мерки се прилагат в съответствие със задълженията, произтичащи от международните споразумения, които са задължителни за Общността.
Член 4
Настоящият регламент влиза в сила на 1 юли 1993 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 юни 1993 година.